b"\n_START_ARTICLE_\nJulen Guim\xc3\xb3n Ugartetxea\n_START_SECTION_\nBiografia\n_START_PARAGRAPH_\nEs llicenci\xc3\xa0 en dret a la Universitat de Deusto i continu\xc3\xa0 la seva formaci\xc3\xb3 a la Universitat Yale. En tornar treball\xc3\xa0 com a advocat i com a professor de dret pol\xc3\xadtic a la Universitat de Deusto. Lluitador antifranquista, va formar part de l'anomenat contuberni de Munic._NEWLINE_Va ser un dels art\xc3\xadfexs del partit Democr\xc3\xa0cia Cristiana Basca (Euskal Kristau Demokrazia, EKD) partit pol\xc3\xadtic basc democristi\xc3\xa0 de l'\xc3\xa8poca de la Transici\xc3\xb3 espanyola. No era un partit nacionalista, per\xc3\xb2 recolzava la concessi\xc3\xb3 d'autonomia al Pa\xc3\xads Basc, era l'\xc3\xbanic partit de centredreta no nacionalista que ho feia al comen\xc3\xa7ament de la Transici\xc3\xb3._NEWLINE_Despr\xc3\xa9s de l'experi\xc3\xa8ncia fallida d'aquest partit democristi\xc3\xa0 genu\xc3\xafnament basc a les eleccions generals espanyoles de 1977, en la que nom\xc3\xa9s va obtenir el 2,58% dels vots i cap representaci\xc3\xb3, s'integra en la Uni\xc3\xb3 de Centre Democr\xc3\xa0tic, partit del que en fou secretari per Biscaia i del que en formar\xc3\xa0 part fins a la seva desaparici\xc3\xb3. _NEWLINE_A les eleccions generals espanyoles de 1979 fou elegit diputat per Biscaia i fou vocal de la Comissi\xc3\xb3 Constitucional i de la Comissi\xc3\xb3 d'Afers Exteriors del Congr\xc3\xa9s dels Diputats. El mateix 1979 fou nomenat conseller d'economia del Consell General Basc. Tamb\xc3\xa9 fou elegit apoderat de la Juntes Generals de Biscaia a les eleccions a les Juntes Generals del Pa\xc3\xads Basc de 1979._NEWLINE_La major part dels democristians d'UCD, amb Julen Guim\xc3\xb3n i \xc3\x93scar Alzaga al capdavant, fundaren el Partit Dem\xc3\xb2crata Popular, partit genu\xc3\xafnament dem\xc3\xb2crata cristi\xc3\xa0, del que Guim\xc3\xb3n seria n\xc3\xbamero dos i secretari general._NEWLINE_L\xc3\xadder de Coalici\xc3\xb3 Popular al Pa\xc3\xads Basc, fou escollit novament apoderat de la Juntes Generals de Biscaia a les eleccions a les Juntes Generals del Pa\xc3\xads Basc de 1983 per la circumscripci\xc3\xb3 d'Encartaciones, i candidat a lehendakari per aquesta formaci\xc3\xb3 a les eleccions al Parlament Basc de 1986; dins del Parlament Basc fou vocal de la Comissi\xc3\xb3 d'Economia, Hisenda i Pressupostos i de la de Drets Humans. Despr\xc3\xa9s fou un dels eurodiputats provisionals enviats per les Corts Espanyoles al Parlament Europeu abans de les eleccions de 1987._NEWLINE_El 12 de gener de 1988 va signar com a representant d'AP el Pacte d'Ajuria Enea impulsat pel lehendakari Jos\xc3\xa9 Antonio Ardanza Garro. Despr\xc3\xa9s que la direcci\xc3\xb3 nacional del PP encarregu\xc3\xa9s Jaime Mayor Oreja la reestructuraci\xc3\xb3 del partit a Euskadi, el 8 d'agost de 1989 va dimitir com a secretari general del PP al Pa\xc3\xads Basc. En 1990 es va retirar de la vida pol\xc3\xadtica per ocupar el lloc de magistrat en l'Audi\xc3\xa8ncia Provincial d'\xc3\x80laba."